
JEGYZŐKÖNYV

Készült: Nagycenk Nagyközség Önkormányzatának Képviselő-testülete 2009. március 26. napján megtartott üléséről.

Jelen vannak:
Ivánkovics Ottó polgármester




Barasits László képviselő

Bugledich Attila képviselő

Csorba János képviselő

Fekete Árpád képviselő

Füzi Ernő képviselő

Horváth János képviselő

Horváth Rezső képviselő

Lex Ernő képviselő

Ragats Péter képviselő

Filátz Józsefné jegyző

Meghívottak:

Keszei Lajos Megmentő Kht. képviselője




Izsó Gyula




Cseh Tímea Egyesületi elnök

Napirend: 

Zárt ülés keretei között:

1. Tájékoztató a házi segítségnyújtás helyzetéről, a MEGMENTŐ KHT munkatársaitól kapott információk alapján

Előterjesztő: Ivánkovics Ottó polgármester

Rendes ülés keretei között

2.
A Néptáncegyüttes tájékoztatója az együttes 2008. évi munkájáról


Előterjesztő: Cseh Tímea, az együttes vezetője

3. Energie Contracting ajánlata a közvilágítás átvételére


Előterjesztő: Izsó Gyula a társaság ügyvezetője

4. A Széchenyi István Általános Iskola beszámolója a minőségbiztosítási kérdőívek eredményéről, továbbá a pedagógiai programjának elfogadása 

Előterjesztő: Szabó  Attila iskolaigazgató

5. Szülői elégedettség mérése az iskolában, továbbá aktuális kérdések megvitatása az iskolával kapcsolatosan

Előterjesztő: Ivánkovics Ottó polgármester

6. Az óvodavezetői álláshely pályázat feltételeinek meghatározása

Előterjesztő: Ivánkovics Ottó polgármester

7. Németkeresztúr (Deutschkreutz) osztrák partnerközség fejlesztési elképzelései

Előterjesztő: Ivánkovics Ottó polgármester

8.  Újabb településrendezési terv hatálya alól történő kivonások iránti kérelmek elbírálása


Előterjesztő: Ivánkovics Ottó polgármester

9. Sopron Térségi Hulladékgazdálkodási Önkormányzati Társulás előterjesztése a társulás alapító okiratának ismételt módosítására. 


Előterjesztő: Ivánkovics Ottó polgármester

10. Körjegyzőség alapításának megvizsgálása


Előterjesztő: Ivánkovics Ottó polgármester

11. Bugledich Attila kérelme, előterjesztése a sportképzés fejlesztésére

Előterjesztő: Bugledich Attila

12.
A köztisztviselőket megillető szociális, jóléti és egészségügyi juttatásokról, valamint a szociális és kegyeleti támogatásokról szóló 10/2008. (IX.10.) Kt rendelet módosításnak elfogadásáról
Előterjesztő: Filátz Józsefné jegyző

13.  A lakások után fizetendő térítési díj mértékéről szóló új rendelet elfogadásáról

Előterjesztő: Filátz Józsefné jegyző

14. A beszedett idegenforgalmi adó idegenforgalmi célú visszaforgatása, a tartózkodás alapján fizetendő idegenforgalmi adóbevétel növelésének lehetősége
Előterjesztő: Filátz Józsefné jegyző

15.  Nagycenk 0247/2 és 0272/13 hrsz-ú területek vonatkozásában kötött használati szerződésnek, a szerződéskötés előzményeinek, körülményeinek és kihatásának vizsgálatáról

Előterjesztő: Filátz Józsefné jegyző

16. Nagycenk Nagyközség tulajdonát képező ingatlanok értékesítése: 

· a licittárgyalás időpontjának ismertetése, 

· egy a licittárgyalásra kiírt ingatlan esetében érkezett vételi ajánlat ismertetése (a vételi ajánlat egy helybéli szomszédos ingatlan tulajdonosától érkezett) 

· Brummer Gáborné részéről érkezett vételi ajánlat tárgyalása

Előterjesztő: Filátz Józsefné jegyző

17. Egyebek:

· Tájékoztató Fertőboz Község  Kópháza Községgel történő oktatási társulási megállapodásról 

· Dandóczi néni lelépési díj  + lakásvásárlás 

· Iskola utcai lakás bérbeadása

· A Csehországba delegált 10 községet képviselő tagról történő döntés   

Ivánkovics Ottó: Szeretettel köszöntök mindenkit a mai testületi ülésünkön. Megállapítom, hogy a testület határozatképes, 10 fő képviselő jelen van. Az előterjesztéseket a képviselő urak megkapták. 16 napirendi pontunk van és az egyebek. Van-e napirendi pont kiegészítésre javaslat? 

Lex Ernő: Szeretnék az egyebekben az önkormányzat tulajdonában lévő utak használatával kapcsolatosan egy előterjesztést. 

Ivánkovics Ottó: Aki a napirendi pontokat elfogadja, kérem kézfeltartással jelezze. 

Döntéshozatal: 10 igen szavazattal, ellenszavazat és tartózkodás nélkül

Polgármesteri beszámoló az elmúlt 1 hónapról!

Tisztelt Képviselő Testület!

2009. február 26-a óta az alábbi fontosabb események történtek:

Február 27.:    - Megemlékezés a Kommunizmus Áldozatairól 

Március 2.:     - Kiscenki utcai sebességkijelző hibájának újabb bejelentése

· Sopron Térségi Hulladékgazdáslkodási Társulás Megállapodás-Módosító szerződése másolatának megkérése

· Munkatársi értekezlet

Március 3.: 
- Megmentő Kht. vezetőivel személyes megbeszélés

· Lakásbérleti tárgyalás (Kőfalvi néni lakása) március 15-től kiadva egy 2 

gyermekes családnak. A nagyobbik kislány beíratása megtörtént az 1. osztályba

Március 4.: 
- TÖOSZ taggyűlés, Beled

Március 5.:
- Az Egészségház egyik garázsának kiadása (Horváth Gábor)

· Telefonos egyeztetés az MNV Zrt-vel (024/1)

Március 9.:
- Falugazdász tájékoztató a gazdáknak

· MPI tájékoztató a bölcsödékről, Tipegő csoportokról – Csorna

Március 10.:
- Kiss Gábor befizette a telek vételár II. részletét

Március 11.:
- EC Kft-vel megbeszélés

· Deutschkreutz polgármesterével megbeszélés-Sopron

· Vállakozói pályázati tájékoztató az Iskolában

· Március 12.:
- Sarród, Kócsagvár: újabb megbeszélés kerékpárút-pályázat kapcsán

· Világörökségi Nap megbeszélés Fertőhomokon – Nagycenk nem képviseltette magát

Március 13.:
- Személyes megbeszélés Dr. Rubovszki András úrral

· Március 15-i ünnepély

Március 17.:
- Regionet megbeszélés – Sopron

· Szűcs Erika miniszter asszony tájékoztatója – Sopron

Március 20. :
- Sarród, Kócsagvár: újabb megbeszélés kerékpárút-pályázat kapcsán

· telekvásárlói érdeklődés (Balogh Zoltán)

Március 23.:
-Horváth Rezső fakitermelés bejelentése (0133/1

Március 24.:
- MNV Zrt megbeszélés – Győr: Bejegyzáési nyilatkozat aláírása

· 024/1 hrsz. adás-vételi szerződéseinek megérkezése

· Localinfo Konferencia-Csorna

Március 25:
- Világörökségi Nap megbesz.

Március 26: rendes testületi ülés

Közeljövő eseményei:

Március 30.: 14 óra LEADER megbeszélés-Fertőszentmiklós

Április 8: 
- Koszorúzás Döblingben

· Községi megemlékezés Széchenyi István haláláról: 17 óra

· Dr. Papp Lajos professzor előadása a Templomban (18 óra)

A legutóbbi testületi ülésen Bugledich Attila tanácsnok úrtól érkezett egy olyan észrevétel, hogy mennyibe kerül a polgármester a falunak. Azt gondolom akkor teljes ez az információhalmaz, ha egy-két évvel visszamegyünk az időben, és megnézzük, hogy korábban is ez hogy alakult. 2004-ben Udvari Imréné polgármester 7,2 millió forintjába került a falunak, 2005-ben 7,5 millió forintjába, 2006-ban 8,1 millió forintjába. Én 2006-ban 547 ezer Ft-ba kerültem, 2007-ben 4.146 e Ft-ba, 2008-ban 6.485 e Ft-ba, a 2009. évi tervezet szerint 6,1 millió Ft-ba. Ezek az értékek az akkori évek értekei, nincsen benne inflációkövetés. 

Az 1. napirendi pont zárt ülés keretei között került megtárgyalásra.

2.
A Néptáncegyüttes tájékoztatója az együttes 2008. évi munkájáról

Ivánkovics Ottó: Cseh Tímea elnök által megküldött beszámolót a Képviselő-testület tagjai megkapták. Szeretném megkérdezni Tímeát, van-e hozzáfűzni valója?

Cseh Tímea: A beszámolóban elég részletesen leírtam, de szóban is szeretném megköszönni a támogatást. 

Ivánkovics Ottó: Köszönöm, van-e kérdés a Képviselő-testület részéről?

Füzi Ernő: Annyit szeretnék hozzáfűzni, hogy példaértékű ez a beszámoló, ha minden testület így tudna dolgozni, mint a nagycenki tánccsoport, hogy a záró egyenleg pozitívan zárul, nem csak az önkormányzati támogatás szerepel bevételként, egész más lenne az önkormányzat pénzügyi helyzete is. 

Ivánkovics Ottó: Aki a beszámolót elfogadja, kérem kézfeltartással jelezze.

Döntéshozatal: 10 igen szavazattal, ellenszavazat és tartózkodás nélkül

50/2009. (III.26.) Kt. határozat

Nagycenk Nagyközség Önkormányzatának Képviselő-testülete a „Czenki” Hársfa Néptáncegyesület 2008. évi működési és gazdálkodási  beszámolóját elfogadja.

Felelős: Ivánkovics Ottó polgármester

Határidő: azonnal

3. Energie Contracting ajánlata a közvilágítás átvételére

Ivánkovics Ottó: Az előterjesztést a Képviselő urak megkapták. Köszöntöm Izsó Gyula urat a cég képviseletében. Bevezetésként csak annyit szeretnék mondani, hogy 2009. október végén lejár az előző 10 éves konstrukció, amikor a nagycenki közvilágítási fejlesztés megvalósult. Izsó úrék már a jövőre vonatkozóan gondolkodnának, és egy együttműködési ajánlottak számunkra. 11 éves futamidőről van szó. Erre a kérdéskörre vonatkozóan nem kell feltétlenül a mai napon döntést hoznunk. 

Izsó Gyula: Köszönjük a lehetőséget, hogy meghallgatnak. Megnéztük, hogy amikor véget ér a 10 éves E-on-os refinanszírozási időszak, hogyan tovább önkormányzat. 10 év alatt visszafizették az E-on-nak a beruházás költségeit. A költségeket is megvizsgáltuk, áramdíj és karbantartási díj szempontjából. A 10 évvel ezelőtti állapotok ma már nem modernek, hiszen a technológia tovább fejlődött, illetve a karbantartás hatékonysága is sokkal jobb is lehetne, mint jelenleg. Bejártuk az egész települést, megvizsgáltuk, hogy amit eddig megtakarítottak, az lenne az új kiindulópont. És még mennyit lehet lejjebb vinni megtakarításban, úgy, hogy ott, ahol ésszerű új lámpatesteket teszünk fel a meglévők helyett. Összességében a 10. év végén majdnem 10 millió Ft-os megtakarítást lehet elérni azzal szemben, amit az E-on produkál. Ez kimondottan csak áramdíj megtakarítást jelent. Karbantartás esetében, ha egy modernebb, felújított rendszert használnánk, szintén 10 év távlatában, további 5,5 millió Ft lenne a megtakarítás. Azokat az áremeléseket vettük alapul, amelyek minden évben eddig is megvoltak. 10 év múlva Önöknek lesz egy 20 éves rendszerük, ha nem nyúlunk hozzá. 10 év múlva Önöknek lesz egy 10 éves rendszerük, ha hozzányúlunk. Ez önmagában még sokat nem jelentene, de ha azt mondjuk, hogy ez az E-on tulajdonában maradt. Amikor felújították, sajnos nem került be a szerződésbe, így a lámpatestek az E-on tulajdonában maradtak. Önök így soha mással nem tudnak szerződést kötni karbantartásra. Tehát nem adta oda az E-on a piacát, csak megtakarítást adott Önöknek 10 évvel ezelőtt. Ebből ki kell törni, ezt csak úgy lehet, ha Önök a lámpatestek tulajdonosaivá válnak. Ezt meg kell mindenképpen lépni, mert rengeteg pénz van benne. Azzal, hogy Önöké lesz a rendszer, ha lejár a futamideje, azzal, hogy kevesebb energiával több fényt lehet szolgáltatni, ezt a feltételt ajánljuk. 

Horváth Rezső: Ha jól értettem Nagycenken minden lámpatestet minden utcában lecserélnének, visszaadnák az E-on-nak, hoznák az új lámpatesteket, és maradna 10 év után az önkormányzat tulajdonában. 

Izsó Gyula: Így van, ez itt a lényeg. 6+5 év. Ez azt jelenti, hogy a beruházást nem kell megfinanszírozniuk, hanem a csökkentett költséget fizetik nekünk, abból mi adunk áramot, a rendszert karbantartjuk, Önöké lesz az új lámpatest. 6 év után megvásárolhatják a maradványértéken. 

Ivánkovics Ottó: Mi az a legkésőbbi időpont, amire a döntésünket elhalaszthatjuk?

Izsó Gyula: Végül is novemberig nem látom értelmét, hogy felújítsuk. Úgy gondolom ezt el lehet dönteni augusztus végéig. 

Ivánkovics Ottó: A futamidőt mennyire lehetne csökkenteni?

Izsó Gyula: Ha augusztusban kedvezőbb a világgazdasági helyzet, annak a mutatóit vesszük a szerződésbe. Akkor a futamidő valamelyest csökkenne. 

Ivánkovics Ottó: Önök felajánlották azt, hogy a Keresztúri utcában átszerelnek 4 lámpatestet a Hidegségi útról, ami a vasúti kereszteződésig van felszerelve, amely most már teljesen funkcióját veszítette. Illetve még egy plusz lámpatestet kellene felszerelni, hogy minden oszlopra kerüljön lámpatest. Önök felajánlották, amit ezúton is köszönök, hogy ingyenesen ezt a munkát elvégzik. Viszont azt nem szeretném, ha ez bármiféle kötelemmel járna a részünkről. Szeretném megkérdezni, hogy tudjuk-e ezt az ajándékot forintosítani, ha és amennyiben mégsem Önökkel szerződünk, akkor ebből a felajánlásból ne legyen kárunk. 

Izsó Gyula: Jelenleg mi szolgáltatjuk 6 éven keresztül az összes közintézménynek az áramát, ennyi azért belefér. Ez nem lehet kérdés. 

Ivánkovics Ottó: Ismételten nagyon szépen köszönöm. Azzal ugye egyetért a Képviselő-testület, hogy sokkal jobb helyen lesznek azok a lámpák a Keresztúri utcában, mint a Hidegségi úton. 

Izsó Gyula: Ez április 15-ig fog megvalósulni. 

Ivánkovics Ottó: A 6 éves futamidő utáni maradványértéket meg lehet határozni a pillanatnyi állás szerint?

Izsó Gyula: Igen. 

Ragats Péter: Idáig ugyanarról a fényerőről beszéltünk, azt hiszem már Magyarországon is több helyen működik az, hogy az éjszakai úgymond „holt” időszakban még kevesebb legyen a fényerő, amit szolgáltatnak, máshol pedig erősebb. Megoldható-e az, hogy egyes részek bizonyos időtartamon belül kevesebb fénnyel vannak megvilágítva, ezáltal is lehet megtakarítást elérni. 

Izsó Gyula: Így van. Ennek a feltétele az, hogy csak egy helyről tudjuk vezérelni. Meg kell néznünk, hogy Nagycenken ez megvalósítható-e. 

Ivánkovics Ottó: Én már hallottam erről nem pozitív tapasztalatokat is. Van egy kis megtakarítás, de homogénnek kell lennie a hálózatnak, és hamarabb tönkre mehetnek a lámpatestek. 

Izsó Gyula: Az lenne az igazi, ha egyenként lehetne szabályozni a lámpatesteket. 

Lex Ernő: Úgy érzem, hogy az Önök részéről nagyon korrekt árajánlatot kaptunk, de ez egy ajánlat, nekem az a véleményem, mivel ez a költségvetést érintő tétel, hogy jobban körül kellene járni és számszerűsíteni, esetleg más alternatívákat is kidolgozni. Azt gondolom nyár elején döntsünk erről a kérdésről. 

Ivánkovics Ottó: Köszönettel vesszük az ajánlatot, bekérünk egy másik cégtől is hasonló témakörű ajánlatot, amivel összehasonlítható, és tavasszal, nyár elején visszatérünk a kérdésre. Erről természetesen tájékoztatni fogjuk. Aki ezzel egyetért, kérem jelezze.

Döntéshozatal: 10 igen szavazattal, ellenszavazat és tartózkodás nélkül

51/2009. (III.26.) Kt. határozat

Nagycenk Nagyközség Önkormányzatának Képviselő-testülete másik cégtől is kér be árajánlatot, és nyár elején visszatérnek a közvilágítás témakörére.

Felelős: Ivánkovics Ottó polgármester

Határidő: folyamatos

4. A Széchenyi István Általános Iskola beszámolója a minőségbiztosítási kérdőívek eredményéről, továbbá a pedagógiai programjának elfogadása

Ivánkovics Ottó: Szeretettel köszöntöm igazgató urat és igazgató-helyettes asszonyt a testületi ülésünkön. Megkérdezném, hogy kívánják-e kiegészíteni a beküldött anyagot?

Szabó Attila: Nem. 

Ivánkovics Ottó: Van-e esetleg kérdés, észrevétel képviselő urak részéről? Ha nincs, kérem fogadjuk el az általános iskola pedagógiai programjának módosítását.

Döntéshozatal: 10 igen szavazattal, ellenszavazat és tartózkodás nélkül

52/2009. (III.26.) Kt. határozat

Nagycenk Nagyközség Önkormányzatának Képviselő-testülete a nagycenki Széchenyi István Általános Iskola pedagógiai programjának módosítását elfogadja.

Felelős: Ivánkovics Ottó polgármester

Határidő: azonnal

Ivánkovics Ottó: A következő: a szülői elégedettség mérése az iskolában, továbbá aktuális kérdések megvitatása az iskolával kapcsolatosan. Az igazgató úr által megküldött anyag nagy részét megküldtük, de természetesen az egész anyag is rendelkezésre áll áttanulmányozás céljából a hivatalban. Az lenne a kérdésem, hogy ehhez lenne-e igazgató úrnak, igazgató-helyettes asszonynak kiegészítése?

Szabó Attila: Tisztelt Testület! Polgármester úr levélben kérte, hogy ezekre a kérdésekre válaszoljak. Itt szeretném kiegészíteni a válaszokat. 

1. A beiratkozott gyerekek száma, erre büszkék vagyunk, a környék iskolái közül Nagycenkre iratkoztak be a legtöbben. Ez nagyon jó hír, akkor lenne igazán jó hír, ha az előző években is ennyien iratkoztak volna be. 

2. Polgármester úr kicsit alacsonynak tartja a visszaküldött kérdőíveket, erre azt válaszolom, hogy ilyen statisztikai mérésnél a 2/3 az egy jó arány. Persze mi is annak örültünk volna, ha teljes mértékű a visszaküldést tapasztalunk.

Az eredményekkel kapcsolatban írja polgármester úr, hogy jónak értékeli. Egyetértek vele, én is így látom, utána pedig azt fogalmazza meg, hogy sokkal konkrétabbak lehetnének az intézkedések. Ehhez azt szeretném hozzáfűzni, hogy a szülői elégedettség mérésekkel kapcsolatos konkrét intézkedések részben már megszülettek. Az iskola életével kapcsolatos információk tekintetében megszületett - köszönhetően Bugledich Attilának, Polgárné Horváth Ágnesnek és Tóth Tibornak -, az iskola honlapja. A fegyelemelvárásokkal kapcsolatban folyamatosan dolgozunk. Nem fogadjuk el azt, hogy nincs a pedagógusnak eszköze a gyerekekkel szemben. Sokan ezt az eszközt egyedül a testi fenyítésnek gondolják. Mi azt gondoljuk, hogy a tevékenykedtető pedagógiai és a környezet együttesen vált ki olyan hatást, amely nagyban megfékezi azt a fajta agressziót, amely a gyerekekben sajnos egyre nagyobb mértékben jelentkezik. A testneveléssel kapcsolatos elégedetlenségre úgy próbálunk megoldást keresni többek között, hogy megyei szaktanácsadót kértünk fel, aki órákat látogatott. Összegezte a tapasztalatait, a visszatérő látogatásai döntik majd el, hogy lát-e javulást, a negatív tendenciában történik-e változás. Az idegen nyelv oktatás a tanulók képességeinek megfelelő terhelése ügyében folyamatosan konzultálunk, a többi konkrét teendő, amely a szülői elégedettséggel kapcsolatos a törvény szerint a tanév végi minőségbiztosítási értékelésünkben fogalmazzuk meg részletesen. A Szülői Munkaközösség egyetértett a véleményünkkel, és azzal a rövid értékeléssel, amit ebben az esetben tettünk. Polgármester úr írja, hogy a megadott anyagból nem derül ki, hogy a jelen helyzetben 2008/2009-es tanévben hány gyerek hiányzik a kistérségi normatíva lehívásához. És ilyen kérdéseket tesz fel, hogy ebben a tekintetben az iskola mit tesz? A törvény szerint itt az iskolának adatszolgáltatási kötelezettsége van a fenntartó felé és a kistérség éves szinten háromszor kér ilyen adatot. Ők számolják ki, hogy az általunk szolgáltatott adatok alapján jogosultak vagyunk-e a kiegészítő normatívára, vagy nem. Ennek ellenére mi mindig elkészítjük ezt a létszámot. A mai helyzet a következő, 2009/2010-ben az iskolánkban az én számításom szerint: az alsó tagozaton – 7 gyerekkel kevesebb a létszámunk, a felső tagozaton elegendő a gyereklétszám. Rengeteg bizonytalan pontja van, hogy 1 hét múlva az a gyerek még ide jár-e, vagy nem iratkozik-e be egy-két gyerek. A többi ponthoz nem fűznék hozzá semmit, ennyivel szerettem volna kiegészíteni. 

Ivánkovics Ottó: Köszönöm szépen, az eredményhez gratulálunk. Van-e észrevétel, kérdés az elhangzottakkal kapcsolatosan? Ha nincs nekem annyi kiegészítésem lenne, hogy igazgató úrral már korábban is beszéltünk erről és tájékoztatott róla, hogy a korábbi testületi ülésen Szalai-Soós Bea által megküldött tájékoztató nem volt teljesen pontos. Mit gondol az iskola vezetése, ez az alsó tagozati 7 fős gyerekhiány ledolgozható-e? 

Szabó Attila: Azt tudom erre mondani polgármester úr akciótervet kért, el tudom ezt fogadni. Leírtam milyen intézkedéseink vannak, és leírtam, hogy a gyereklétszám növelése közös ügyünk. A szülők, a fenntartó és az iskola a saját eszközeivel együtt. Úgy gondoljuk, hogy sokat teszünk annak érdekében, hogy nőjön a gyereklétszám. Azt bizonyítja ez is, hogy 18 gyereket ide írattak be. Az elsősök számára azt tervezzük, hogy kiemelt óraszámban oktatjuk a labdarúgást és a kosárlabdát is. 

Ivánkovics Ottó: Két határozati javaslatot írtam az előterjesztésben. Az I. határozati javaslatot teszem fel szavazásra, aki egyetért azzal, hogy egyéb intézkedésekre nincs szükség, kérem kézfeltartással jelezze.

Döntéshozatal: 6 igen szavazattal, 1 ellenszavazattal, 3 tartózkodás mellett

53/2009. (III.26.) Kt. határozat

Nagycenk Nagyközség Önkormányzatának Képviselő-testülete tudomásul veszi az igazgató úr tájékoztatását, egyéb intézkedéseket nem tart szükségesnek. 

Felelős: Ivánkovics Ottó polgármester

Határidő: azonnal
Ivánkovics Ottó: Szeretném kérni az iskola vezetését, próbáljanak elgondolkodni még egyéb olyan lehetőségeken, amivel ezt a 7 fős létszámot lehetne jövő augusztus végéig pótolni. Hiszen ez 2,1 millió Ft-os plusz bevételi forrást jelenthet. 

Illetve azt szeretném megkérdezni, hogy az iskola zárása a tanítás utáni időszakban hogyan valósul meg?

Szabó Attila: A takarítónők, amikor elhagyják az épületet. 

Ivánkovics Ottó: Amikor más egyéb esemény van?

Szabó Attila: Akkor pedig akinek a megfelelő termet kiadtuk. 

Ivánkovics Ottó: Ő is riaszt be?

Szabó Attila: Azon a szinten nincs riasztás.

Ivánkovics Ottó: A másik szinten van riasztás?

Szabó Attila: Ott igen. Ott mi oldjuk meg. 

Ivánkovics Ottó: Ott külsős ezt nem teheti meg?

Szabó Attila: Abban az esetben, ha a tanácsnok úrra gondol…

Ivánkovics Ottó: Gondolhatok magamra is, vagy bárki másra. A kérdésem lényege, hogy nem az iskola alkalmazásában lévő személy jogosult lehet-e arra, hogy beriasszon, bezárjon, és felelősséget vállaljon, vagy felelősséget helyezzen iskolai alkalmazottra. Ha ilyen szituációban bármiféle behatolás következik be, kíváncsi vagyok arra, hogy ki viseli ilyenkor a felelősséget. 

Szabó Attila: A felelősséget természetesen én viselem. A tanácsnok úr, mint volt kolléga, mint Képviselő-testületi tag, úgy gondoltam, hogy megbízom benne. Ez az egy eset volt. 

Ivánkovics Ottó: Tehát ez egy rendkívüli eset volt. Tehát hogy nem az iskola alkalmazottja nyit, zár, riaszt, nem fog többet ...

Szabó Attila: Nem. 

Bugledich Attila: Felfoglak hívni ilyen esetben, hogy nem én zárok és nyitok  …

Ivánkovics Ottó: Ha egy intézményben valaki belsős vagy külsős, akkor annak bizonyos lehetőségei korlátozottak.

Horváth Rezső: Az intézmény felelőse az igazgató, ő felel mindenért.


Ivánkovics Ottó: Ez egy rendkívüli eset volt.

Bugledich Attila: Nem ide tartozó téma, de megütötte a fülemet a beszámolóban, ami elhangzott az ülés elején. A Brummer Gábor milyen jogcímen kér ki bármilyen országos intézménytől bármilyen papírt az önkormányzat számára?

Ivánkovics Ottó: Segítő szándékkal, meghatalmazás útján.

Bugledich Attila: És ki hatalmazta meg?

Ivánkovics Ottó: Én. Írásban. 

Bugledich Attila: Ez egyedi eset volt?

Ivánkovics Ottó: Felajánlotta segítségét bármikor máskor is, ha…

Bugledich Attila: Van róla írásos meghatalmazás? Szeretném látni.

Ivánkovics Ottó: Most?

Bugledich Attila: Majd az ülés végén.

Ivánkovics Ottó: Jó, az ülés végén visszatérünk erre. De gondolom a köszönetét szerette volna kifejezni a tanácsnok úr.

Füzi Ernő: Annyi hozzászólásom lenne az Attila dolgához, ha jól tudom a képviselők jogállásában le van írva, hogy a képviselő jogosult ellenőrizni az iskola működését. Akkor arra is hadd legyen jogosult egy képviselő, ha elkéri az iskola tantermét, bízzunk meg már annyira benne, ha elkérte zárja is be a tantermet. Ha a képviselők jogállásra ellenőrzési jogkört biztosít, biztosítson már bezárást is. Ha ellenőrzésre jogosult a képviselő egy közintézményben, akkor be is zárhatja, nem?

Lex Ernő: Ez igazgatói jogkör, a felelősséget ő vállalja. 

Ivánkovics Ottó: Ezt tisztáztuk az igazgató úrral, egyedi eset volt. 

Ismét KRESZ oktatás lesz az iskolában, már volt is erre vonatkozóan egy tájékoztató, meg is lesz a létszám. Ezentúl az önkormányzat köt szerződést a járműoktatóval, eddig ez 30 ezer Ft-os tétel volt. Szeretnék erre felhatalmazást kérni a Képviselő-testülettől, ha a vállalkozó jelzi, hogy kifizetődő számára egy KRESZ oktatás itt Nagycenken, akkor erre vonatkozóan ezt az összeget elfogadjuk-e, szeretném, ha erről most döntenénk. Azt javaslom, maradjon a 30 ezer FT a jövőben is, aki ezzel egyetért, kérem kézfeltartással jelezze.

Döntéshozatal: 10 igen szavazattal, ellenszavazat és tartózkodás nélkül

54/2009. (III. 26.) Kt. határozat

Nagycenk Nagyközség Önkormányzatának Képviselő-testülete szerződést köt a BILUX Gépjárművezető Kft-vel (9400 Sopron, Erzsébet u. 1.) KRESZ oktatás tárgyában, bruttó 30 ezer Ft összegben. Az oktatásra a Nagycenki Széchenyi István Általános Iskola erre kijelölt tantermében kerül sor. 

Megbízza a polgármestert a szerződés aláírására.

Határidő: azonnal

Felelős: Ivánkovics Ottó polgármester

6. Az óvodavezetői álláshely pályázat feltételeinek meghatározása

Ivánkovics Ottó: Előterjesztést a képviselő urak megkapták, szeretném megkérdezni van-e kiegészítés, észrevétel? Ha nincs, akkor egy-két konkrétummal a határozati javaslatot ki kellene egészíteni. Jegyzőasszony felvetette, hogy 10 évre is fel lehetne emelni a megbízást, én ebben maximálisan támogatom. Ami jól működik, kevésbé indokolt, hogy törvényi minimumot határozzunk meg időintervallum vonatkozásában. Az is kérdés, hogy egyéb végzettséget írunk-e elő. A KÖZIG álláson kötelező megjelentetni, én ezen kívül csak az egyik sajtóorgánumot javasolnám költségmegtakarítás szempontjából. Tehát vagy a Kisalföld, vagy a Szuperinfó, vagy a Hírsztár. 

Füzi Ernő: Nekem az lenne a javaslatom, hogy maradjon az 5 év. Az 5 éves időtartam mindenképpen arra készteti az óvodavezetőt, hogy a munkájára jobban figyeljen oda, minőségi munkát végezzen, dolgozzon meg azért a lehetőségért, hogy ő vezetője lehessen egy intézménynek. Köszönöm szépen. 

Ivánkovics Ottó: Egyéb észrevétel? Egyéb végzettséget javasolunk-e előírni? 

Filátz Józsefné: Beleírtam a pályázati kiírásba az ECDL vizsgát, de feleslegesnek, tartom, egy normál számítástechnikai végzettségi is elég. 

Ivánkovics Ottó: Tehát nem határozunk meg egyéb végzettsége, kihúzhatjuk. 

Filátz Józsefné: Javaslom megjelenési felületként a Szuperinfót, a Kisalföld meglehetősen drága. 

Lex Ernő: 10 év nagyon hosszú idő. 

Ivánkovics Ottó: Tehát kihúztuk az ECDL számítástechnikai vizsga igényét, egyéb végzettséget nem határozunk meg, Szuperinfót jelöljük meg a KÖZIGÁLLÁS-on és az Oktatási Közlönyön kívüli megjelentetésre, és 5 éves időszakra szól a határozati javaslat.

Filátz Józsefné: Megjelenhet még a honlapon és a hirdetőtáblán. 

Ivánkovics Ottó: Aki ezzel egyetért, kézfeltartással jelezze.

Döntéshozatal: 10 igen szavazattal, ellenszavazat és tartózkodás nélkül

55/2009. (III.26.) Kt. határozat

Nagycenk Nagyközség Önkormányzatának Képviselő-testülete elfogadja a mellékletként csatolt pályázati kiírást azzal, hogy a vezetői megbízás időtartama 5 éves időszakra szóló időtartamú legyen.

Javasolja, hogy a pályázat elbírálásánál jelentsen előnyt a Gyermekintézmények szakmai fejlesztési programja – közoktatási menedzser szakvizsga végzettség.

Kéri, hogy a pályázat közzétételével kapcsolatos eljárások lefolytatásáról a jegyző gondoskodjon, s javasolja, hogy a pályázati kiírást a KÖZIGÁLLÁS-on és az Oktatási Közlönyön kívül a Szuperinfó hirdető felületeken jelentesse meg. 

Határidő: folyamatos

Felelős: Ivánkovics Ottó polgármester

              Filátz Józsefné jegyző
7. Németkeresztúr (Deutschkreutz) osztrák partnerközség fejlesztési elképzelései

Ivánkovics Ottó: Az előterjesztést a képviselő urak megkapták, van-e kérdés erre vonatkozóan?

Füzi Ernő: Ha ez a lehetőség (repülőtér megvalósítása) tényleg adott ez a beruházás, foggal, körömmel ragaszkodni kell hozzá, mivel 1999-ben egy ilyen lehetőséget elszalasztottunk. A golfpálya most Zsirán működik, gyönyörű környezetben, adott az infrastruktúra, kiépített kerékpárút. Ha még egy ilyen lehetőséget elszalasztunk…, úgyis el vagyunk maradva minden téren. Ezt a lehetőséget mindenféleképpen meg kellene ragadni, hogy ez itt Nagycenken megvalósuljon. 200 munkahelyet biztosít, Deutschkreutz partnerközség, ehhez nagyon kell kapaszkodnunk. 

Ivánkovics Ottó: Annyit tudunk, hogy a környékbeli magyar települések kevésbé rajonganak ezért a lehetőségért. Tény, hogy véletlenül pont csak a leszállópálya kerülne magyar területre, és a mi vonzáskörzetünk felett zúgnának el a gépek. Egy ipari parkot is szeretnének ők hozzá építeni, itt is érdekes, hogy a biznisz1 osztrák területen lenne, a biznisz2 magyar területen. Amit ők nem vettek figyelembe, a leszállópálya jobb oldala az az M-85-ös nyomvonala. Ezek a területek állami területek, és vagy az útépítés kapcsán használja a Közútkezelő, vagy az Agriprív Kft bérleményében van év végéig. Az Agriprív Kft szerette volna megvásárolni ezeket a területeket, de nem tudja erre az anyagi lehetőségeket megteremteni, viszont bejelentette a továbbbérlési igényét, ettől kezdve a MNV Zrt jelen állás szerint meghirdeti ezeket a területeket haszonbérletbe 20 évre. Szinte biztos, hogy a mostani bérlő fogja ezt megnyerni. Tehát a Vagyonkezelő egészben fogja meghirdetni, mert nem tehetnek mást. 

Lex Ernő: Ha megvalósul itt az elkerülő, akkor nem tudom, hogy marad hely a leszállópályának. A kisgépek leszállása, mivel nagy a távolság a lakott területtől, nem lenne zavaró. Az a véleményem, hogy egy ilyen reptér nagyon feldobná Nagycenket. Nekünk ebben valamit lépnünk kell, ki kell fejeznünk a pozitív hozzáállásunkat. Szerintem alkalmas lenne ez a terület, a hossza, a szélessége, a szélirány, a kisgépek leszállására. Nagycenknek nagyon nagy szüksége lenne a fejlődésre, szerintem ezt mindenféle eszközzel támogatnunk kellene. 

Ivánkovics Ottó: Az országos területrendezési tervben is, meg a megyei fejlesztési tervben is szerepeltetni kellene azt, hogy itt Nagycenken repülőtér megvalósításában gondolkodnánk. Ez sem egyszerű kérdéskör, főleg annak a vonatkozásában, hogy Fertőrákoson és Fertőszentmiklóson is repülőtér kezdeményezés van, és akkor még a périről nem is beszélve. 

Füzi Ernő: Ha Ausztria elkezdte ezt a beruházást, mindenféleképpen körbeérdeklődtek, ha ebből megint kimaradunk, nem festene jó fényt Nagycenkre. Lenne egy javaslatom, hogy hozzunk egy olyan határozati javaslatot, hogy megbízzuk a polgármestert azzal, hogy járja körbe a legnagyobb körültekintéssel, és igenis küzdjünk ezért a lehetőségért, Nagycenknek hatalmas szüksége van rá. 

Bugledich Attila: Csak azt nem értem, hogy ez osztrák, vagy magyar beruházás. Az összes szükséges engedélyt, meg rendezési terv módosítást Magyarországon kell elintézni. Az osztrákok kitalálják, mi meg vigyük végig? 

Barasits László: Nem nekünk kell, hanem a beruházónak. 

Fekete Árpád: Az önkormányzatnak biztosítani kell ezt a területet, vagy csak elvi hozzájárulást kérnek? Jogosultsága a terület megszerzésére csak az önkormányzatnak van, ők nem is tudják megszerezni. 

Ivánkovics Ottó: Az elképzelést ismertettem a Megyei Önkormányzat vezetőjével, és Firtl Mátyás úrral is, mindegyikük szkeptikusan fogadta ezt az elképzelést. 

Lex Ernő: Ha ez megépülne, a többi területen is beindulna az élet. 

Ivánkovics Ottó: Szeretném megkérdezni, hogy van-e valakinek olyan kapcsolatrendszere, vagy tudná, hogy kit érdemes megkeresni ezzel kapcsolatosan, személyesen. 

Füzi Ernő: Én ezt felvállalom. Tájékoztatni fogom a polgármester urat, hogy mire jutottam. Az lenne a leglényegesebb, hogy a bérleti jogviszony a miénk legyen. Felhatalmaz-e a testület, hogy Manfréd Kölly polgármester úrral tárgyaljak a repülőtér ügyében? 

Ivánkovics Ottó: Aki egyetért vele, hogy tudomásul vegyük a deutshkreutzi polgármester tájékoztatását, és felhatalmazzuk Füzi Ernő képviselő társunkat, hogy tárgyaljon ez ügyben, és a tájékoztatása után térjünk vissza erre a kérdésre, kérem jelezze. 

Döntéshozatal: 10 igen szavazattal, ellenszavazat és tartózkodás nélkül

56/2009. (III.26.) Kt. határozat

Nagycenk Nagyközség Önkormányzatának Képviselő-testülete tudomásul veszi az osztrák partnerközség fejlesztési elképzeléseit.

Továbbá felhatalmazza Füzi Ernő képviselőt, hogy tárgyaljon Manfréd Kölly úrral, Németkeresztúr polgármesterével a Nagycenk-Deutschkreutz határában tervezett repülőtér ügyében.

A tárgyalást követően visszatérnek a kérdésre.

Határidő: folyamatos

Felelős: Füzi Ernő képviselő

8.  Újabb településrendezési terv hatálya alól történő kivonások iránti kérelmek elbírálása

Ivánkovics Ottó: Előterjesztést a képviselő urak megkapták, ez három határozati javaslattal bír, három kérelem vonatkozásában. Van-e valakinek kérdése, észrevétele? Nincs. Aki az I.  határozati javaslatot elfogadja, kérem jelezze.

Döntéshozatal: 10 igen szavazattal, ellenszavazat és tartózkodás nélkül

57/2009. (III.26.) Kt határozat

Nagycenk Nagyközség Önkormányzatának Képviselő-testülete helyt ad Molnár László Nagycenk Rákóczi u. 16. szám alatti lakos kérelmének, ekként a tulajdonát képező nagycenki 172/2 hrsz-ú ingatlant a rendezési terv hatálya alól kivonja. Annak érdekében, hogy az általa tervezett beépítési mód az udvar felől a tető hajlásszögének csökkentésével a teljes tetőszerkezet átépítése nélkül megvalósulhasson. Az utcakép megbontásához jelen határozat nem ad lehetőséget.

Határidő: folyamatos

Felelős: Ivánkovics Ottó polgármester

Ivánkovics Ottó: Aki a II. határozati javaslatot elfogadja, kérem jelezze. 

Döntéshozatal: 9 igen szavazattal, ellenszavazat nélkül, 1 tartózkodással

58/2009. (III.26.) Kt határozat

Nagycenk Nagyközség Önkormányzatának Képviselő-testülete helyt ad Dr. Szórádi Gáborné Nagycenk Rákóczi u. 52. szám alatti lakos kérelmének, ekként a tulajdonát képező nagycenki 167 hrsz-ú ingatlant a rendezési terv hatálya alól kivonja. Az ingatlan megosztását ezzel lehetővé teszi, megtekintve a csatolt vázrajzot úgy látja, hogy az ingatlan beépítési százaléka a településképet károsan nem befolyásolja. 

Határidő: folyamatos

Felelős: Ivánkovics Ottó polgármester

Ivánkovics Ottó: A III. határozati javaslathoz van-e észrevétel?

Horváth Rezső: Annyit szeretnék hozzáfűzni, hogy annak idején mi szerepeltettük a módosítási tervünkben, és határozatunk is volt róla, a tervező nem valósította meg. 

Ivánkovics Ottó: Más kérdés, észrevétel nincs? A határozati javaslatot aki elfogadja, kérem jelezze.

Döntéshozatal: 9 igen szavazattal, ellenszavazat nélkül, 1 tartózkodással

59/2009. (III.26.) Kt határozat

Nagycenk Nagyközség Önkormányzatának Képviselő-testülete helyt ad Füzi Ernő és Oujezdsky Péter Nagycenk, Eperfa sor 4. szám alatti lakosok kérelmének, ekként a tulajdonukat képező nagycenki 231 és 232 hrsz-ú ingatlanokat a rendezési terv hatálya alól kivonja. Az ingatlanokon így a tervezett telekrendezés (telekösszevonás majd megosztás lehetővé válik) Megtekintve a csatolt vázrajzot látható, hogy az utcaképet a tervezett telekrendezés nem bontja meg a településképet károsan nem befolyásolja. 

Határidő: folyamatos

Felelős: Ivánkovics Ottó polgármester

9. Sopron Térségi Hulladékgazdálkodási Önkormányzati Társulás előterjesztése a társulás alapító okiratának ismételt módosítására.

Ivánkovics Ottó: Az előterjesztést a képviselő urak megkapták, szeretném kérni a véleményüket. 

Horváth Rezső: Amit firtattam múlt testületi ülésen, ez az, amit aláírtál?

Ivánkovics Ottó: Igen. 

Horváth Rezső: Olyan kérdésem lenne, annak idején mit állapítottunk meg, milyen összeggel támogatja Nagycenk Önkormányzata ezt? Minden község letesz egy induló vagyont, határoztunk meg összeget? A másik kérdésem, miért 2005-ös dátumok szerepelnek benne?

Ivánkovics Ottó: Ez már 2005-ben készült, ez a 2005-ös alapító okirat módosítása. 

Horváth Rezső: Annak idején határoztunk meg 40 Ft/fő/évet?

Ivánkovics Ottó: Szerintem annak idején, ez emelkedett meg 130 Ft/fő/évre. 

Lex Ernő: Az a kérdés, mibe fog ez nekünk kerülni. 

Bugledich Attila: Az nem derül ki számomra, hogy most a pályázat érdekében megvalósítandó közös Kft, amelynek minden önkormányzat tulajdonosa lesz, az üzletrésze mennyibe fog nekünk kerülni. Ez az üzemeltetési koncepció most bekerül az alapító okiratba, de nincs konkretizálva, hogy mit jelent. 

Filátz Józsefné: Az előterjesztés szerint 2009. április 30-ig kell elfogadni. 

Lex Ernő: De hogyan fogadjuk el, ha nem tudjuk mit fogadunk el. Lássuk tisztán és világosan, hogy ez nekünk mibe fog kerülni, milyen ütemezésben, mert addig nem tudunk dönteni. 

Filátz Józsefné: Lesz még addig testületi ülés, dönthetünk akkor. 

Ivánkovics Ottó: Nem marad más, mint a Rétfalvy Balázst meg kell hívni a következő testületi ülésre. 

Fekete Árpád: Írja le. 

Ivánkovics Ottó: Meg tudjuk-e most fogalmazni a konkrét kérdéseinket? 

Bugledich Attila: Mennyibe fog kerülni az üzletrész? Milyen ütemezésben? Milyen garanciát tudnak arra adni, hogy ténylegesen nem kell nekünk a törlesztő részletet fizetni. 

Lex Ernő: Mi van a pályázattal? 

Bugledich Attila: Tudják-e mikor kerül beadásra a pályázat? Továbbra is ellátja-e Sopront?

Filátz Józsefné: Mik a cég tevékenységi körei? 

Horváth Rezső: Mikortól kell fizetni a 40 Ft/fő/év, illetve a 130 Ft/fő/év összegeket? 

Fekete Árpád: Mennyi az összes várható Nagycenkre eső költség? 

Ivánkovics Ottó: Akkor ezeket a kérdéseket megfogalmazzuk, és kérjük, hogy április 18-ig válaszolja meg, és szerintem hívjuk meg az áprilisi testületi ülésre. Aki egyetért, hogy ezeket a kérdéseket írásban válaszoltassuk meg az STKH Kft képviselőjével, ezt április 18-ig küldje meg nekünk, illetve személyesen képviseltesse magát valaki az STKH Kft részéről a soron következő április végi testületi ülésünkön, kérem kézfeltartással jelezze.

Döntéshozatal: 10 igen szavazattal, ellenszavazat és tartózkodás nélkül

60/2009. (III.26.) Kt. határozat

Nagycenk Nagyközség Önkormányzatának Képviselő-testülete a megfogalmazott kérdéseket írásban kéri megválaszolni az STKH Kft részéről 2009. április 18-ig, illetve kéri, hogy a következő április végi testületi ülésen az STKH Kft személyesen képviseltesse magát. 

Felelős: Ivánkovics Ottó polgármester

Határidő: 2009. április 18, április 23.

10. Körjegyzőség alapításának megvizsgálása

Ivánkovics Ottó: Előterjesztést a képviselő urak megkapták, szeretném megkérdezni van-e valakinek észrevétele, kérdése?

Ragats Péter: Itt ez a feladatok összevonásáról szól. Munkatársak összevonása szempontjából nekem felvetődne az a kérdés, hogy hol lehetne egyáltalán, milyen munkaköröket összevonni, hogy munkaidőn belül reális legyen a feladat elvégzése. 

Bugledich Attila: A felvázolt struktúra automatikusan életbe lépne és határozatlan ideig szólna? Ez hogy működik egyáltalán? 

Filátz Józsefné: Körjegyzőség esetében, ha a körjegyzőség székhelye nagyközség, vagy város, akkor a jegyzői állás nem kerül kiírásra, hanem automatikusan a nagyközségi vagy városi jegyző lesz a körjegyző. Az aljegyző álláshelyet mindenképpen meg kell hirdetni. Tehát ki kell írni és pályáztatni kell. 

Ivánkovics Ottó: A körjegyzőség esetleges alakításának lehetőségéről fontosnak érzem, hogy beszéljünk. Senki sem kényszerít bennünket arra, hogy körjegyzőségre lépjünk, pillanatnyi törvények ezt nem írják elő. Azért éltem egy ilyen elvi javaslattal, hogy ne sérüljenek a jegyzők érdekei, mindkettőjüket meg lehet tartani. Fontosnak érzem, hogy a Nagycenki Polgármesteri Hivatalban pillanatnyilag senki sem foglalkozik kimondottan a pályázatok témakörrel. Ez is egy nagyon komoly hozadéka lenne ennek az átszervezésnek, minden meglévő munkatárs munkahelye azáltal bebiztosítódna, hogy ő egy konkrét témakörrel kell hogy foglalkozzon. Anyagilag nagyon keveset lehetne ezzel nyerni, viszont egy későbbi törvényi megszorításnak elejét tudnánk venni. 

Szeretném jegyzőkönyvbe mondani, hogy Fertőboz nem szavazta meg az (iskola)társulást Kópházával. 

Csorba János: Bízzuk meg a polgármestert, járja körbe a témát. De igenis foglalkozzon vele a testület, mert ez lesz a jövő. 

Lex Ernő: A határozati javaslatot javasoljuk elfogadni. 

Ivánkovics Ottó: Aki egyetért vele, kérem kézfeltartással jelezze. 

Döntéshozatal: 10 igen szavazattal, ellenszavazat és tartózkodás nélkül

61/2009. (III.26.) Kt. határozat

Nagycenk Nagyközség Önkormányzatának Képviselő-testülete felkéri a polgármestert, hogy a körjegyzőség megalakításával kapcsolatosan tárgyalásokat kezdeményezzen Fertőboz és Hidegség települések polgármestereivel.

Határidő: 2009. március 31.

Felelős: Ivánkovics Ottó polgármester
11. Bugledich Attila kérelme, előterjesztése a sportképzés fejlesztésére

Bugledich Attila: Elég részletesen leírtam miről lenne szó, kérésem, hogy abban a szombat délelőtti idősávban, amikor most már egyetlenegy foglalás sincs, az időjárástól függően, áprilistól-novemberig a tornacsarnokot 50 % kedvezménnyel használhassuk. 

Ivánkovics Ottó: Aki támogatja, kérem kézfeltartással jelezze.

Döntéshozatal: 9 igen szavazattal, ellenszavazat nélkül, 1 tartózkodás mellett

62/2009. (III.26.) Kt. határozat

Nagycenk Nagyközség Önkormányzatának Képviselő-testülete a mellékelt együttműködési megállapodásnak megfelelően biztosítja a Biosalvus Bt (Nagycenk, Iskola u. 2/a. Képviseli: Bugledich Attila) számára áprilistól-novemberig terjedő időszakban a sportpálya és az öltözők tekintetében a térítésmentes, a tornacsarnok esetében pedig a kedvezményes használatot.

Megbízza a polgármestert az Együttműködési megállapodás aláírására. 

Felelős: Ivánkovics Ottó polgármester

Határidő: azonnal

12. A köztisztviselőket megillető szociális, jóléti és egészségügyi juttatásokról, valamint a szociális és kegyeleti támogatásokról szóló 10/2008. (IX.10.) Kt rendelet módosításnak elfogadásáról
Filátz Józsefné: Az előterjesztést minden képviselő megkapta. Polgármester úr az előző testületi ülésen jelezte, le kíván mondani az őt megillető jóléti juttatásról. Elkészítettem a rendelet módosítását, a rendelet hatályba lépéséig ez a juttatás időarányosan megilleti őt. 

Ivánkovics Ottó: Van-e kérdés, észrevétel? Én tartózkodnék a szavazástól, aki a rendelet módosítást elfogadja, kérem kézfeltartással jelezze.

Döntéshozatal: 9 igen szavazattal, ellenszavazat nélkül, 1 tartózkodás mellett

Nagycenk Nagyközség Önkormányzatának  Képviselő-testülete minősített többséggel, 9 igen szavazattal, ellenszavazat nélkül, 1 tartózkodással az előterjesztésnek megfelelően megalkotta a köztisztviselőket megillető szociális, jóléti és egészségügyi juttatásokról, valamint a szociális és kegyeleti támogatásokról szóló 10/2008. (IX.10.) kt. rendeletet módosító 3/2009. (IV.01.) Kt. rendeletét.

A rendelet módosítás teljes szövege a jegyzőkönyv mellékletét képezi.
13.  A lakások után fizetendő térítési díj mértékéről szóló új rendelet elfogadásáról

Filátz Józsefné: Az előterjesztéshez több táblázatot is csatoltam. Nagyon kevés az a bérleti díj, amit fizetni kell a bérlőknek a lakások után. Én a II. javaslatot javasolnám elfogadásra. Amennyiben egy ilyen nagyobb mértékű emelés történne meg, lehetne kompenzálni a szociális rendeletben támogatással, de hosszú évek óta nagyon alacsony ez a bérleti díj. Nem tudom, hogy ez meddig tartható. 

Bugledich Attila: Pont a mostani gazdasági helyzet miatt azt szeretném javasolni, hogy ezt két lépcsőben csináljuk meg. Javaslom, hogy az I. változatot fogadjuk el. 

Filátz Józsefné: Jelenleg hatályban lévő szociális juttatásokról szóló rendelet lehetővé tesz lakásfenntartási támogatást. Amennyiben felemeli a testület ezeket a bérleti díjakat, fennáll az a lehetőség, hogy  a Szociális Bizottság adhat neki támogatást. 

Horváth Rezső: Én a magasabb összeget javaslom. 

Ivánkovics Ottó: Én a kisebb emelést javaslom. 

Lex Ernő: A hátralékosokat fel kell szólítani, hogy fizessék be a tartozásukat. 

Ivánkovics Ottó: Aki a kisebb mértékű emelést szavazza meg, kérem kézfeltartással jelezze.

Döntéshozatal: 6 igen szavazattal, 4 ellenszavazattal, tartózkodás nélkül

Nagycenk Nagyközség Önkormányzatának  Képviselő-testülete minősített többséggel, 9 igen szavazattal, ellenszavazat nélkül, 1 tartózkodással az előterjesztésnek megfelelően megalkotta a lakások után fizetendő térítési díj mértékéről szóló 4/2009. (IV.01.) Kt. rendeletét.

A rendelet teljes szövege a jegyzőkönyv mellékletét képezi.
Fekete Árpád képviselő távozott, jelen lévő képviselők száma 9 fő. 

14. A beszedett idegenforgalmi adó idegenforgalmi célú visszaforgatása, a tartózkodás alapján fizetendő idegenforgalmi adóbevétel növelésének lehetősége
Filátz Józsefné: Az előterjesztést megkapták a Képviselő urak, ehhez többet nem tudok hozzátenni. 

Füzi Ernő: Visszatérő probléma Nagycenken az idegenforgalmi adó, az önkormányzatnak jobban kellene ellenőriznie a vendégéjszakák bejelentését. 

Ivánkovics Ottó: Szerintem a pozitív motiváció oldaláról kellene ezt nézni. Érdekelté kellene tenni a szoba kiadással foglalkozókat abban, hogy befizessék az idegenforgalmi adót, mert utána valami úton-módon azt visszakapja.  Erre jó lenne pozitív példát átvenni, és azt mondjuk, hogy fizessél be adót, mert utána cserébe megjelenik egy óriásplakáton Nagycenk, és te is ott lehetsz, vagy virágokat, virágládát kap a ház eleje díszítéséhez. 

Füzi Ernő: Ez egy ördögi kör. Vagy felvállaljuk a bírságolást, vagy csöndben maradunk. 

Ivánkovics Ottó: Tavaly is csináltunk szórólapot, erre rá lehetett kerülni. Szeretnék látni egy olyan döntést a Képviselő-testületünktől, hogy aki idegenforgalmi adóként befizet X forintot, akkor ő a következő szórólapon ingyen fent lehet. Magának le tudja fordítani, hogy igaz, hogy befizette pl. 6 ezer forint idegenforgalmi adót, de 12 ezer forintnyi értéket kaptam érte cserébe. Ha ezt általánossá tudjuk tenni, tudja, hogy viszont értéket kap cserébe. 

Barasits László: Van olyan szobáztató, aki egyáltalán nem fizetett semmit?

Ivánkovics Ottó: Igen, hogyne, három. Ezért kellene motiválni őket. 

Bugledich Attila: Azon el lehet gondolkodni, hogy a nagyobb összegek befizetői részére forgassuk vissza, ha van rá keret. 

Horváth János: A befizetett összeg 5 %-át visszaadjuk nekik. 

Ivánkovics Ottó: A bizottságnak még egyszer el kellene ezen gondolkodnia, és meghívni az érintetteket, ők mit gondolnak. Tehát a bizottság tud ezzel foglalkozni?

Bugledich Attila: Igen, fog ezzel foglalkozni. 

Rövid szünet.

15. Nagycenk 0247/2 és 0272/13 hrsz-ú területek vonatkozásában kötött használati szerződésnek, a szerződéskötés előzményeinek, körülményeinek és kihatásának vizsgálatáról

Ivánkovics Ottó: Jegyző asszony 19 oldalas összesítést készített, ezt a képviselő urak megkapták, valamint megkapták az egyik földhasználó, Horváth Endre nyilatkozatát is.

Polgármester úr felolvassa a nyilatkozatot. 
A nyilatkozatban Horváth Endre tudomásul veszi az azonnali hatályú felmondást, semmiféle kártalanítási igényt nem támaszt. A nyilatkozat a jegyzőkönyv mellékletét képezi. 
Ivánkovics Ottó: Ő ugyanabból a felmondási szövegezésből kapott, mint Horváth Rezső másik területhasználó, 2008. január 31-én. Megkérdezném jegyző asszonyt, van-e szóbeli kiegészítése?

Filátz Józsefné: Ezt már nem tudom kiegészíteni, annyiféleképpen beszéltünk már erről a szerződésről, illetőleg a területről. 

Bugledich Attila: A felmondás milyen módon van nyilvántartva a hivatalban? 

Filátz Józsefné: Az ügyiratok között éppúgy fellelhető, mint az összes többi anyag. 

Bugledich Attila: Tehát ez egy olyan felmondás, ami hatályban van. Tehát érvényes. 

Ivánkovics Ottó: A felmondást 2008. január 31-én a Képviselő-testület nem tartotta hatályosnak, érvényesnek. 

Bugledich Attila: Ezt tudja a Horváth (Endre) úr?

Ivánkovics Ottó: Igen, kapott belőle másolatot. 

Bugledich Attila: Elejétől a végéig sokféleképpen és stílusban végigtárgyaltuk. Kettéválasztanám a továbbiakat. Egyrészt van maga a pályázat, viszont semmi olyan információt nem kaptunk eddig, ami arra vonatkozna, hogy az önkormányzat tulajdona mellett a használatot is kezében kellene tartani. Vagyis a pályázat kapcsán a szerződés nem hátráltatja az önkormányzatot. 

Ivánkovics Ottó: Horváth Rezső földhasználótól jött egy olyan kérelem, mi szerint ellenszolgáltatást, kártérítést kér, ha érvénytelennek minősül a földhasználati szerződés. 

Horváth Rezső: Kompenzációt kérek, ha a földhasználati szerződést az önkormányzat felmondja. 

Ivánkovics Ottó: Annyit fűznék a jegyző asszony anyagához, hogy a Mélyépterv Kultúrmérnöki Kft által készített tervdokumentációban szerepel, hogy 2002. december 31-ig el kellett volna végezni a hulladéktároló teljes körű környezetvédelmi vizsgálatát. Ezt még fontosnak érzem hozzátenni. Birtokunkban lévő információk alapján véleményem szerint megállapítható, hogy kompenzációs igényre nem tarthat igényt a földhasználó, másikuk erről le is mondott. Nem tartom etikusnak, hogy bármilyen kompenzációt ajánljon fel az önkormányzat, legyen ez terület, avagy pénz. 
Korábbi jegyzőkönyvből idézve kérdezném, ami szemét oda van hordva, azt lakosság hordta-e oda? Horváth Rezső földhasználó azt nyilatkozza: „igen, továbbá törmeléket megengedtem bárkinek. Törmeléket, nem szemetet.” Tehát elismerted, hogy törmeléket engedtél lerakni?

Horváth Rezső: Igen, és mikor? Amikor megkaptuk, abban a két évben. Először azzal fedtük le, utána hordtuk a sárga földet, és utána a fekete földet.

Ivánkovics Ottó: Tehát törmeléket engedtél lerakni? 

Horváth Rezső: Igen, akkor még nem volt veszélyes hulladék. Utána rendelkezett így a jogszabály, hogy a törmelék veszélyes hulladék. Ha jól tudom, a rekultiválásnál is törmelékkel fogják először befedni. 

Ivánkovics Ottó: Tehát a részedről ennyi a hozzáfűznivaló. Én az I. határozati javaslat elfogadását tartom etikusnak. Van-e kérdés, észrevétel?

Csorba János: Én is az I. javaslom elfogadásra. 

Horváth Rezső: Kérem  kizárásomat a szavazásból

Ivánkovics Ottó: Aki egyetért Horváth Rezső földhasználó kizárásával a szavazásból, kérem jelezze.

Döntéshozatal: 8 igen szavazattal, ellenszavazat és tartózkodás nélkül

63/2009. (III.26.) Kt. határozat

Nagycenk Nagyközség Önkormányzatának Képviselő-testülete kizárja Horváth Rezső képviselőt a szavazásból.

Ivánkovics Ottó: Aki az I. határozati javaslatot fogadja el, kérem kézfeltartással jelezze.

Döntéshozatal: 2 igen szavazattal, 5 ellenszavazattal, 1 tartózkodás mellett

64/2009. (III.26.) Kt. határozat

Nagycenk Nagyközség Önkormányzatának Képviselő-testülete az I. határozati javaslatot nem fogadja el. 

Ivánkovics Ottó: Akkor a II. határozati javaslatban milyen összeget szerepeltessünk a kártalanításért? 

Ragats Péter: Én mind a három határozati javaslatra nem-el fogok szavazni. 

Ivánkovics Ottó: Arra vonatkozóan mi a képviselő úr véleménye, hogy egyáltalán érvényesnek tartja ezt a szerződést? 

Ragats Péter: Én már az elején megmondtam, hogy nekem ez a megoldás nem tetszik, ahogy megoldottuk, vagy nem oldottuk még mindig meg. Ettől kezdve számomra még mindig érvényes a szerződés. 

Ivánkovics Ottó: Tehát annak ellenére, hogy a szerződésben nem az szerepel, ami az akkori határozatban? 

Ragats Péter: Szerintem ezt a legelején egészen máshogy kellett volna csinálni. Azt kellett volna, hogy te odamész a Rezsőhöz, és megbeszélitek mit lehet ilyenkor tenni. 

Bugledich Attila: Attól egy szerződés érvénytelen, ha a határozatban más szerepel?

Ivánkovics Ottó: Én azt gondolom, egy szerződésben az kell, hogy szerepeljen, amiről a határozat szól. Tehát igen. 

Bugledich Attila: Szerintem meg nem, főleg ha azt utána elfogadta a Képviselő-testület. Akkor elég sok minden érvénytelen, ami a határozatban szerepel, és nem valósult, meg vagy másként. Itt mind a három határozati javaslatban az szerepel, hogy a területhasználói szerződés felmondásra kerül. Ami meg is kell, hogy történjen, ha a terület rekultiválásra kerül. Ebből a szempontból valóban igaz, hogy azt is vizsgálni kell, hogy vajon érvényes-e a szerződés. Ha kimondjuk azt, hogy a szerződés érvénytelen, más egyébbel nem kell foglalkozni, mert eleve nincs miről beszélni. 
Ivánkovics Ottó: Utána jön, hogy a tartalma megvalósult-e vagy sem. 

Filátz Józsefné: A szerződés érvénytelenségét a bíróság mondja ki. 

Bugledich Attila: A Képviselő-testület nem az a szerv, aki a szerződés érvénytelenségét ki tudja mondani vagy sem, viszont az a szerv, aki látja hogy mi történt az elmúlt években, személy szerint is meg tudjuk ítélni saját felfogásunk alapján, hogy honnan indult ez a történet és mi zajlott, ki milyen szerepet játszott, vagy mi miért történt, és a maga belátása szerint meg tudja ítélni, mi az, ami ebben az esetbe etikus. Attól függetlenül, hogy a bíróság mondja ki a szerződés érvényességét, tudnunk kell dönteni. 

Ivánkovics Ottó: Hogy mondtad pontosan, hogy a szerződést utólag elfogadta a testület?

Bugledich Attila: A szerződés hatályos. Függetlenül attól, hogy a határozatban előtte történt egy elírás. 

Filátz Józsefné: A szerződés az aláírásától válik hatályossá, és aláírta mindkét fél. 

Ivánkovics Ottó: Akkor aki az önkormányzat nevében aláírta, törvénytelenül írta alá. Nem azt írta alá, amiről szól a testületi döntés. 

Bugledich Attila: Ez nem igaz, a jegyzőkönyvekből kiderül nem csak a határozat, hanem a témával kapcsolatos beszélgetés és vita is. Abból egyértelműen látszik, hogy nem rekultiválásról volt szó, még ha a határozat szövegébe ez a szó is került be. A testület is tudta, hogy nem vállalták a terület hivatalos rekultivációját a területhasználók. A jegyzőkönyvekből egyértelműen kiderül. 
Ivánkovics Ottó: Te a döntéshozók egyike voltál, a magad nevében tudod mondani. 

Bugledich Attila: Még ha nem rekultivációt vállaltak is, az akkori határozat szövegében benne van, a Zöldhatóság most, 2009-ben elismerte, hogy az ő fogalmaik szerint is rekultiválva van a terület. A határozatban 5.000 m2 rekultiválásáról van szó, a 2 hektár helyett. 

Ivánkovics Ottó: Úgy indult az egész, amikor arról volt szó, hogy hova legyen kijelölve a hulladékudvar, akkor merült fel 2007. decemberében, és akkor már Horváth Rezső földhasználó bejelentette kártérítési igényét, ha a régi szeméttelep helyére lesz ez kijelölve. A nála lévő földhasználati szerződésből egy példányt elhelyezett az asztalomon. Tehát innen indult az egész. 

Csorba János: Egy-két gondolatot elmondanék. A területhasználati szerződéssel kapcsolatban nem abban látom én a problémát, hogy nem az lett belefogalmazva, ami a testületi határozat volt. Azzal van a probléma, hogy a területhasználati szerződésben bele van foglalva, hogy rendbe teszik a területet, és az így létrejött állapot megőrzését a szerződés teljes időtartamára megőrzik. A használatba adó a szerződés lejárta előtt jogosult a szerződést felmondani, ha a használatba vevők az abban vállalt kötelezettségüknek nem tesznek eleget. Ebben az esetben a használatba adótól semmilyen térítésre nem tarthatnak igényt. Ez a lényege a szerződésnek. Tehát az állapot nem lett megőrizve, utána is szeméthordás történt oda. Tehát nem lett teljesítve, ami a szerződésbe van foglalva. Itt van a probléma. 
Horváth Rezső: Kérem jegyzőkönyvbe rögzíteni, hogy Ivánkovics Ottó polgármester által nem valósulhatott ez meg. Mert ő vitetett oda ki 100 m3 anyagot, amiután a lakosság folyamatosan hordta ki az anyagot. 

Csorba János: Akkor ezt neked jelezned kellett volna, mert a megőrzése a te feladatod.

Horváth Rezső: Kinek, mikor a polgármester vitette oda? Kinek jelezzem akkor?

Csorba János: Neked azt jelezned kellett volna, mert a megőrzés a te feladatod. Ezek félremagyarázások. Az a legnagyobb probléma, hogy itt olyan morális válság van, hogy alap értékrendek veszítették el a …..az hogy még kártérítést kérsz, Rezső? Mi kártalanítsunk téged azért, mert te nem teljesítetted a szerződést? A képviselő társaim meg azt mondják, hogy ez így normális? Nem normális dolog ez. Én azt kérem a polgármester úrtól, hogy ezután is így végezze a munkáját, így vigyázzon a község dolgaira, mint ahogy ebben az esetben tette. Körültekintő legyen, és ha kell határozottan lépjen fel, ha valami nem úgy történik, ahogyan kell. 

Horváth Rezső: Nem tudom, hogy direkt vitette oda, vagy nem direkt vitette oda, hogy utána ki tudjon kezdeni ezzel a szeméttelepi üggyel. Ez feltételezés ilyet én nem állítok. 

Ivánkovics Ottó: Én nem vitettem oda szemetet, Rezső. 

Horváth Rezső: Ezt te mondod, én viszont tudom tanukkal is bizonyítani, te viszont nem tudod bizonyítani. 

Ivánkovics Ottó: Nem vitettem oda szemetet, Rezső.

Horváth Rezső: Te vitetted oda. 

Csorba János: Morálisan ez az ország olyan padlón van, hogy nincs miről beszélni. Alapnormák nincsenek betartva. Mindenki azt csinál, amit akar. 

Bugledich Attila: Ha alapnormákról beszélünk, egy normális helyen, normális közegben egy ilyen történet úgy kezdődik, ha egy polgármester ilyet tapasztal, azt mondja, figyelj itt probléma van, meg kellene oldani. Ennek a történetnek már rég vége lett volna, ha nem arra ment volna ki első pillanattól kezdve, hogy lehet a Rezsőt kicsinálni. Innen indul az egész, és innen beszéljünk morálról. Minden előzetes bejelentés nélkül lobogtatunk egy felmondást az ülésen? Ez a morál?
Ivánkovics Ottó: Attila, te más szájába nem adhatsz be olyat, amiről nem tudod hogy így van, vagy nem így van. Hogyan tudod  mondani, hogy másnak mi a célja? 
Bugledich Attila: Ez az én véleményem, semmi más. Az eseti bizottság is megállapította, hogy nem mindent tudott betartani, amit vállalt. Arról készült is egy feljegyzés. Normálisan is el lehetett volna ezt az egész ügyet intézni. Ha az illegális szemétlerakások felszámolása a cél, akkor más feljelentés is születhetett volna Nagycenk vonatkozásában. Azt mondom, véletlenül se végezze így a munkáját a polgármester. 

Füzi Ernő: Amikor kiadtuk a területet a használóknak, tehát két személyről van szó, nem csak a Horváth Rezsőről, a másik személy neve ebben a dologban sehol említésre sem kerül. Kivétel a mai nap, hogy lemondott a bérleti jogáról. Mióta a Horváth Endre meghalt, azóta a  Rezsőn van elverve minden, nem tudom, hogy miért, holott a bérleti szerződés két személyről szól. Ez a testületnek is a hibája. 

Ivánkovics Ottó: Teljesen jogosnak tűnik az észrevételed. Abból a jegyzőkönyvből, amiből idéztem, 2008. február 1-én született, amikor Fekete Árpád, Lex Ernő és Bugledich Attila bizottsági tagságával egy kihelyezett szemlét tartott a bizottság, ahol megjelent Horváth Rezső. Az eseti bizottság ülése előtt Horváth Rezső dózerolt a területen. Ettől kezdve ismeretlen tettes ellen tettem feljelentést a rendőrségen, mint polgármester. 

Bugledich Attila: Miért nem tettél feljelentést a Zöldhatóságnál?

Ivánkovics Ottó: Azért nem tettem feljelentést a Zöldhatóságnál, sem más hatóságnál, mert az elsőfokú környezetvédelmi hatóság nem a polgármester, hanem a jegyző. Ezt az akkori jegyzőtől kellene megkérdezni, hogy akkor ő mit tett, és mit nem tett. 

Bugledich Attila: Ha a civil szervezet nem tesz bejelentést a Zöldhatóságnál, akkor nincs is bejelentés?

Ivánkovics Ottó: Valószínűleg nincs. 

Füzi Ernő: Nem tudom pontosan dátum szerint, 1998-99, vagy 2000-ben, Sopron Város Önkormányzata végeztetett egy hatástanulmányt kinn a szeméttelepen, ahol azt a megállapítást hozta, hogy ahol a szeméttelep van, speciális agyag-vízzáró réteggel van ellátva. A nagycenki ivóvízbázisra nem veszélyes, a környezetet és a talajt nem szennyezi. Miért nem nézte vissza az önkormányzat, hogy ez egyszer már meg lett csináltatva? Miért kellett ismét elvégeztetni ezt a vizsgálatot? Az eredmény ugyanaz lett. Miért nem lehetett azt elfogadni?

Ivánkovics Ottó: Közben eltelt 8-9 év. Felolvastam a tényeket, hogy ezeket a vizsgálatokat 2002-ig az országban mindenhol el kellett volna végezni. 

Barasits László: Azzal, hogy felbontunk egy szerződést, nem oldunk meg semmit.

Bugledich Attila: A törvényességet betartva, most csináltunk magunknak 130 milliós költséget. Ha pályázati pénzből meg tudjuk valósítani nem kerül nekünk pénzbe, ha nem sikerül, gondolkozhatunk azon, honnan szedjük elő. A törvényességet nem teljes mértékben betartva, egy fillér nélkül a területet rendbe tudtuk volna tenni. 
Füzi Ernő: Ott tartunk, hogy betartjuk a törvényt, de a falut tönkretesszük. Azt a pénzt fordíthatnánk másra is, nektek van igazatok, de a falu issza meg a levét. Ez a jog, jogom van hozzá, de hogy mibe kerül a falunak?

Csorba János: De azóta megszűnt a szemétlerakás. 

Horváth Rezső: A gumikat is megnézted, a szélvédőket is? Fönn a szeméttelepen, tegnap voltam ott. 

Csorba János: Vittek oda, miért nem jelezted?

Ivánkovics Ottó: Polgármesternek is mondtam már, ott van nem tudom hány darab gumi.

Ivánkovics Ottó: Micsoda, Rezső? Álljunk meg egy kicsit. Te mentél be 3 napra rá, hogy én tájékoztattam a Képviselő-testületet, hogy rendőrségi feljelentést tettem. Te mentél be a Rendőrségre és szintén feljelentést tettél, azt tapasztaltad, hogy ott van a pala. 

Horváth Rezső: Nem.

Ivánkovics Ottó: Felhívtál, hogy láttad, hogy palát vitt ki valaki. 

Horváth Rezső: Azt is már elmondtam, hogy miért tettem feljelentést. Én téged akartalak feljelenteni, és azt mondták, hogy még nincs itt az ideje. 

Ivánkovics Ottó: Engem akartál feljelenteni? Mikor jelezted te nekem, hogy szélvédőket, meg gumikat találtál ott a területen? Te, aki megláttál egy embert mozogni az akácos területen, és egyből jelezted a jegyzőnek, hogy valaki menjen ki, mert lopják az önkormányzat fáját? Te, aki ennyire körültekintően jársz el? 

Horváth Rezső: Ki is van vágva a fa, és önkormányzati területről. 

Ivánkovics Ottó: Ki lesz mérve. Kimentünk Csorba János képviselőtársammal a Kisvasút végállomásához, de nagyon helyesen szóltál, hogy ki kell menni, és intézkedni kell. Az illető azt mondta, hogy az az ő területe. Mi meg elhittük neki. 

Horváth Rezső: Az nem az ő területe, az önkormányzati terület.

Ivánkovics Ottó: Be fogjuk azonosítani, és meg fogjuk tenni a szükséges intézkedéseket. 

Horváth Rezső: Ki van vágva legalább 15-20 db akácfa. 

Ivánkovics Ottó: De a szélvédők és gumik vonatkozásában nem jeleztél semmit. 

Horváth Rezső: Testületi ülésen. Még te meg is rágalmaztál, miért nem tettél feljelentést. 

Ivánkovics Ottó: Most tisztáztuk, hogy a jegyzőnek kell ez ügyben feljelentést tenni. 

Horváth Rezső: Én nem tudom, hogy tett-e feljelentést. Te ugye betartod a törvényességet. Te engem megkérdeztél, hogy hova viszem ki a cserepet. És a Rendőrségnek is szóltál, igaz?

Ivánkovics Ottó: Én nem kérdeztelek meg téged. 

Horváth Rezső: Testületi ülésen kérdezted meg, ne hazudjál!

Ivánkovics Ottó: Igen, testületi ülésen.

Ivánkovics Ottó: Te hazudsz itt Rezső, ha valaki hazudik. 

Horváth Rezső: A polgármester úr hazugsággal vádol. 

Ivánkovics Ottó: Meg a képviselő úr is engem. 

Horváth Rezső: Máshol is történt bontás, megkérdezted-e azt az illetőt, hogy hova viszi ki a cserepet? Ha betartod a törvényességet, akkor megkérdezed. Itt az önkormányzat mellett folyik bontás. 

Ivánkovics Ottó: Itt én azt kérdeztem meg, hogy hova vitted a pékség tetejéről a cserepet. Azt válaszoltad rá, hogy te teherautóra szórtad, a többiről nem tudsz semmit. 

Horváth Rezső: Nem igaz, nem ezt mondtam. Teherautóra szórtuk, és kivittük az erdőbirtokosság területére, az erdei utakra. Kivitettem és kivittem, mert én is kinn voltam. 

Ivánkovics Ottó: Lakossági bejelentés érkezett, hogy egy teherautó bontott cserepet vitt az Újtagon túli terület irányába. Kimenve a helyszínre tapasztaltam a friss leborításokat az útra. Ezek után fordultam a Rendőrséghez, a Rendőrség pedig érdekes módon kikötött nálad. Ezek után te a testületi ülésen is elismerted, hogy igen, ezek szerint nem csak te vitetted, hanem te is vitted ki azt a bontott cserepet, ami mint építési törmelék veszélyes anyagnak minősül. Ezek után valaki elterjesztette a faluban, hogy én mindenkit feljelentgetek, aki mondjuk a tetőcserepét lecseréli. Nem tudom ki volt az illető, de valószínűsíthető, hogy előre megfontolt szándékkal terjesztette ezt az álhírt. De az, hogy pont az önkormányzat épületének szomszédságában valaki lebont egy épületet, és én megkérdezzem, hogy mit csinál a bontott anyagával, úgy gondolom, nekem ez nem feladatom. Akkor viszont, ha lakossági bejelentést kapok, hogy lopják a fát, vagy leborítottak valamit a teherautóról, amit nem kellett volna, abban intézkednünk kell. Ezt eddig is megtettük, és ezután is így lesz. Ha hozzám jön egy bejelentés, a jegyző, mint elsőfokú környezetvédelmi hatóság kell, hogy erre vonatkozóan a szükséges intézkedéseket megtegye, mindaddig, amíg önkormányzati tulajdonú területről van szó. Az Erdészet útja nem önkormányzati tulajdon, ettől kezdve az intézkedést be kellett rekeszteni a Rendőrségen. 

Horváth Rezső: Mivel a volt malomárok önkormányzati tulajdon, és bejelentettem, hogy oda gumikat vittek ki, milyen intézkedéseket tettél ezzel kapcsolatban? Testületi ülésen jelentettem be. 

Ivánkovics Ottó: Így van, egy-két napra rá kimentem a helyszínre, én semmiféle gumit nem tapasztaltam. 

Horváth Rezső: A mai napon is ott vannak a gumik. A helyszínen mutatom meg. 

Ivánkovics Ottó: Jó, kimegyünk a helyszínre, és a szükséges intézkedéseket meg tudjuk tenni. És a szélvédőkre vonatkozóan is meg kell, hogy tegye a bérlő a szükséges intézkedéseket. 

Horváth Rezső: Jegyző asszony bejelentettem, hogy szélvédő, meg autógumik vannak kinn. De nem csak ott, hanem a faluban 5-6 helyen még. 

Füzi Ernő: Lenne egy javaslatom, lezárandó ezt a napirendi pontot, a II. és III. határozati javaslatnál nem szerepel összeg, Rezső és polgármester úr beszéljék meg, mi kerül a kipontozott részre, azt terjesszék a testület elé. A testület pedig dönt. 

Barasits László: Én ebben az ügyben partner nem leszek, én ehhez nem adom a nevem. 

Füzi Ernő: Ezt az ügyet valami módon le kell zárni, normálisan, emberi módon. A 130 milliót visszacsinálni már nem lehet. Ki lett fizetve a talajvizsgálat.

Barasits László: Felolvastátok a papírt, amennyiben nem szavazzátok meg a terveket, 1,5 millió Ft-ra megbüntetik az önkormányzatot, és akkor is meg kell csinálni. Kész tények elé voltunk állítva. …………Nekem nincs elszámolnivalóm.

Ivánkovics Ottó: Neked nincs? Te mondtad azt, hogy te is vittél oda szemetet. 

Barasits László: Mindenki vitt.

Ivánkovics Ottó: Van arcod egy civil szervezetet számon kérni, mert ő felelősen próbált gondolkodni?
Barasits László: A faluból, ha egy embert hozol, aki nem vitt….

Ivánkovics Ottó: Magamat hozom, én nem vittem. Ne szavazzatok, de akkor az a 150 millió, amivel ez az egész pályázat most úgy néz ki, hogy annyiba fog kerülni, ha emiatt most esetleges el fogjuk veszíteni a pályázati lehetőséget, na majd akkor kell elszámolni a saját lelkiismeretekkel. Ez itt a kérdés, hogy elveszítjük-e vagy sem. 

Horváth Rezső: Csorba János azt mondta, nem vitt oda ki szemetet. Most is tartod?

Csorba János: Ne 1986-ról beszéljünk. Hanem a szerződés utáni pillanatokról beszéljünk, maikor te átadtad a Bandi bácsinak (Dr. Horváth András akkori alpolgármester), hogy ott rendben van. A Bandi bácsi igazolta, hogy átvette a területet. Most meg nem tökéletes. Bármilyen témában egyenes a látásotok, csak ebben a témában láttok másként. Pontosan tudja mindenki, csak nem mondjátok ki, hogy hunyó vagy Rezső.
Horváth Rezső: Én vagyok a hunyó, én vittem oda a szemetet?

Csorba János: Felelős vagy abban, hogy ez a dolog fennáll. 

Bugledich Attila: A Rezső ezt elismerte.

Csorba János: Akkor a szerződésnek nem megfelelően tevékenykedett. A szerződést vagyunk kötelesek nézni, Attila, mert önkormányzati képviselők vagyunk. Ha úgy gondoljátok, hogy a Honismereti kör teljesen törvénytelent végzett, fel kell jelenteni a bíróságon. Ha én vagyok az, engem is jelentsetek fel. 

Horváth Rezső: Akkor engem kell feljelenteni, végre derüljön már ki az igazság. 

Csorba János: Nem akarom, hogy neked ebből bajod legyen, most már legyen vége az egésznek. Járható út lenne, ha abba a pályázatba beleférne, a legkisebb veszteséggel elmenne a dolog. Akkor majd morálisan a következő testület viszi tovább ezt a dolgot. Ez a testület legalább hozott egy határozatot.
Ivánkovics Ottó: Rezső, most akkor neki állsz engem rágalmazni csak azért…

Horváth Rezső: Mivel rágalmazlak én?

Ivánkovics Ottó: Azt mondtad, amióta én vagyok, azóta visznek oda szemetet, vagy mit mondtál?

Horváth Rezső: Amióta te vitettél oda 100 m3 anyagot, hányszor mondjam még el? Utána kezdtek el odahozni több szemetet. Amiket ott lefényképeztél.

Ivánkovics Ottó: Azért rágalmazol engem, amit természetesen visszautasítok folyamatosan, hogy én mindenképpen feljelentést tegyek ellened rágalmazásért, akkor te majd az igazadat megkapod? Bíróságra akarsz járni? Ez lesz a megoldás? 

Horváth Rezső: Te el tudod dönteni az igazat, én el tudom dönteni az igazat? Ezt csak a bíróság tudja eldönteni, hogy ki hibázott, ki a felelős. 

Ivánkovics Ottó: Van egy szerződés, Rezső.

Horváth Rezső: Igen, és az a te hibádból nem valósult meg.

Ivánkovics Ottó: Az én hibámból nem valósult meg a földhasználati szerződés?

Horváth Rezső: Igen. 


Lex Ernő: Ennek a két helyrajzi számnak, amit illegális szeméttelepnek hívunk, a nagycenki önkormányzat a tulajdonosa, nincs semmiféle teher, és nincs bejegyezve semmiféle szerződés. Ez nyugodtan részt vehet a cséri projektben. Nem tartom hibának, hogy eseti bizottságot alakítottunk, kimentünk a helyszínre, azt sem tartom hibának, hogy feljelentés történt a Rendőrségen ismeretlen tettes ellen, az volt a hiba, hogy a Zöldhatósághoz fordult az a meg nem nevezett szervezet, vagy valaki, mert ha tényleg jó gazdája a polgármester úr a falunak, én az ő helyében megnézném mi tartozik a faluhoz, hol van a községhatár, mi az a tulajdon, ami fölött én, mint a falu első embere rendelkezem, vagy nem rendelkezem. Ha meg akarok győződni egy illegális szeméttelepnél, hogy tényleg veszélyezteti a község lakosságát, megvizsgáltatom, nem a Zöldhatóság bevonásával, és meggyőződöm róla, van-e szennyeződés. Akkor pár száz ezer Ft-al megoldódott volna az a dolog, hogy ez nem veszélyes a falunak. Én azt mondom, hogy az elvégzett munkák utáni pénzbeli kártalanítás nem jogos. Én azt mondom, hogy bíróságra sem viszem a döntést, mert az mindenkinek kellemetlen időhúzás, én a peren kívüli megoldást javasolnám. A III. határozati javaslatot, én a régi strand területét bérletbe, az önkormányzat tulajdonjogának megtartásával bérletbe ajánlanám fel ezt a közel 10 ezer m2-t. úgy, hogy arra értéknövelő beruházást végezhet a bérlő. 

Ivánkovics Ottó: Semmiféle jogalapot nem érzek semmiféle anyagi és más egyéb kártalanításra vonatkozóan egyik földhasználóval szemben sem. Azóta már az egyik földhasználó le is mondott. 

Horváth Rezső: Akkor egyedül vagyok földhasználó? 

Ivánkovics Ottó: Majd a jegyző asszonnyal ezt megvitatjuk, és a törvényes lépéseket megtesszük erre vonatkozóan. 

16. Nagycenk Nagyközség tulajdonát képező ingatlanok értékesítése

Filátz Józsefné: A licittárgyalásra kiírt egyik ingatlan esetében érkezett egy vételi ajánlat, Pajerné Horváth Gabriella részéről, ő ennek az ingatlannak a telekszomszédja. A testület dönthet, hogy kívánja-e ezt a licittárgyalásra kiírni, vagy ezt az ajánlatot elfogadni és részükre felajánlani ezt az ingatlant. Vagy kerüljön be ez is a licittárgyalásra. Illetve már az előterjesztés elkészítését követően Brummer Gáborné részéről érkezett egy vételi ajánlat a földárverésen megszerzett terület visszavásárlására. 

Horváth Rezső: Szeretném kivonni magam az összes döntéshozatal alól. 

Lex Ernő: Ha az egyiknek azt mondjuk, hogy megveheti licit nélkül, a másiknak meg nem? Menjen minden licitre, ez lenne az én javaslatom. 

Horváth János: Tisztázni kell a liciten, hogy nekik elővételi joguk van. 

Ivánkovics Ottó: Tehát az I. határozati javaslat szerint a Képviselő-testület a 2009. április 27. napjára kiírt licittárgyalás lebonyolításával megbízza Filátz Józsefné jegyzőt. Aki egyetért vele, kérem jelezze.

Döntéshozatal: 8 igen szavazattal, ellenszavazat nélkül, 1 tartózkodás mellett

65/2009. (III.26.) Kt. határozat

Nagycenk Nagyközség Önkormányzatának Képviselő-testülete a 2009. április 27. napjára kiírt licittárgyalás lebonyolításával megbízza Filátz Józsefné jegyzőt. 

Határidő: folyamatos

Felelős:  Filátz Józsefné jegyző

Ivánkovics Ottó: Tehát a II. határozati javaslat 2. pontjával ért egyet, kérem kézfeltartással jelezze.

Döntéshozatal: 8 igen szavazattal, ellenszavazat nélkül, 1 tartózkodás mellett

66/2009. (III.26.) Kt. határozat

Nagycenk Nagyközség Önkormányzatának Képviselő-testülete akként határoz, hogy a Pajerné Horváth Gabriella által benyújtott vételi ajánlatot elfogadja, azonban a tárgybani ingatlant árát a licittárgyaláson kialakult árban kívánja elfogadni. Tehát amennyiben az ingatlan vételára a licit útján feljebb emelkedik, azon az áron kívánja az elővásárlási jog jogosultjának is felkínálni. Azon az értéken kívánja majd a vételi ajánlatot kifüggeszteni a jogszabályi előírásoknak megfelelően.

Határidő: folyamatos

Felelős: Ivánkovics Ottó polgármester

Filátz Józsefné jegyző

Ivánkovics Ottó: A nagycenki 823 és 824 hrsz-ú ingatlanokra szintén vételi ajánlat érkezett. A vételi ajánlatot tévő Brummer Gáborné, aki az önkormányzattal osztatlan közös tulajdonban lévő ingatlanok ½ ½ részét szeretné megvásárolni. Tehát a 2 zártkerti, meg egy külterületi osztatlan közös ½ ½ arányú tulajdonról van szó. Ezek közül a két zártkertit érinti a kisajátítás.  

Horváth Rezső: Szerintem ebben ne foglaljunk állást, míg a NIF nem rendezte a dolgokat. 

Ivánkovics Ottó: A NIF-től a vételi ajánlat megérkezett, azt a testület elfogadta, az adás-vételi szerződés nem érkezett meg. 

Lex Ernő: A két zártkerti ingatlanra azt lehet válaszolni, amikor a NIF által történt kisajátítás után tisztázódik, utána tegyen erre vételi ajánlatot. Legyen egyedül a nagycenki 0241/7 hrsz-ú ingatlan fele, szőlő művelési ágú. Javaslom, hogy a 0241/7 hrsz-ú ingatlant adjuk el Brummer Gáborné részére  90 Ft/m2 + áfa áron licittárgyalás nélkül.  Más nem adott rá árajánlatot. 

Horváth János: Ki kell függeszteni a vételi ajánlatot, ha más árajánlat nem lesz, legyen az övé. 

Ivánkovics Ottó: Aki elfogadja, hogy kifüggesztésre kerüljön 90 Ft/m2 áron, kérem jelezze.

Döntéshozatal: 7 igen szavazattal, ellenszavazat nélkül, 2 tartózkodás mellett

67/2009. (III.26.) Kt. határozat

Nagycenk Nagyközség Önkormányzatának Képviselő-testülete értékesíteni kívánja tárgybani ingatlant Brummer Gáborné részére 90,-Ft/m2 + 20 % ÁFA áron, ekként meg kívánja szüntetni a közös tulajdont. Megbízza a jegyzőt az ingatlanra érkezett vételi ajánlat kifüggesztésével, s amennyiben az ingatlanra Brummer Gábornén kívül az őt megelőzően jogosulttól vételi szándék nem érkezik felkéri a polgármestert az adásvételi szerződés aláírására. (Az adásvételi szerződés, illetve az azt megelőző eljárás lebonyolítására kizárólag a NIF ZRt-vel megkötött szerződés aláírását követően kerülhet sor.)

Határidő: folyamatos

Felelős: Ivánkovics Ottó polgármester


                                                                    Filátz Józsefné jegyző

17. Egyebek

· Lex Ernő kérése 

Lex Ernő: Tisztelt Képviselő-testület! Van egy 1999-es rendelet, hogy a meghatározott össztömegterhelést és méretet meghaladó járművek közúti közlekedéséről. A gazdáknak szüksége lenne egy igazolásra, hogy mi korlátozzuk-e, vagy nem korlátozzuk. Az lenne a javaslatom, hogy ne korlátozzuk a faluban gazdálkodó gazdák járművekkel való közlekedését mind a belterületi, mind a külterületi utakat illetően. Mert egy rendőrségi igazolás során, ha nincs igazolás a kezükben, súlyosan megbüntethetik őket. Mindenki vonuljon a földjére szabályosan, ahogy a KRESZ előírja, de mi ne korlátozzuk a bel és külterületi utjainkat. Igazolás kellene nekik, hogy használhatják a kül- és belterületi utakat, hogy milyen feltétellel, ezt nem tudom. 

Filátz Józsefné: Ha mi betartjuk a rendeletünket, akkor a gazdáknak úthasználati díjat kell fizetni. 

Lex Ernő: Kellene egy igazolás, hogy használhatják a gazdák az utat a jogszabályok betartásával. 

· „Kerékpárral a Fertő/Neusiedlersee kultúrtájon”

Ivánkovics Ottó: Kérek egy megerősítő döntést arra vonatkozóan, hogy a 15 %-os önrészt biztosítjuk a 2009. évi költségvetésből. Aki elfogadja, kérem jelezze kézfeltartással.

Döntéshozatal: 9 igen szavazattal, ellenszavazat és tartózkodás nélkül

68/2009. (III.26.) Kt. határozat

Nagycenk Nagyközség Önkormányzatának Képviselő-testülete a „Kerékpárral a Fertő/Neusiedlersee kultúrtájon” pályázati projekt megvalósításához a 2009. évi költségvetése terhére 2.273 ezer Ft pályázati önrészt saját forrásként biztosít.

Felhatalmazza Ivánkovics Ottó polgármestert a pályázat elkészítésével és benyújtásával-, továbbá a pályázati projekt megvalósításával kapcsolatos intézkedések és jognyilatkozatok megtételére.

Felelős: Ivánkovics Ottó polgármester

Határidő: azonnal

· Sopron MJV Hivatásos Önkormányzati Tűzoltósága támogatási kérelme

Ivánkovics Ottó: Kisebb támogatást kér a tűzoltók szakmai versenyeire, a színvonal emelésére. Aki egyetért vele, kérem kézfeltartással jelezze. 

Döntéshozatal: 8 igen szavazattal, 1 ellenszavazattal, tartózkodás nélkül

69/2009. (III.26.) Kt. határozat

Nagycenk Nagyközség Önkormányzatának Képviselő-testülete egyszeri, 10.000,- Ft-os összeggel támogatja Sopron MJV Hivatásos Önkormányzati Tűzoltósága hivatásos tűzoltóinak szakmai versenyeit.

Felelős: Ivánkovics Ottó polgármester

Határidő: azonnal

· Széchényi Pál kutatás vezetőjének támogatási kérelme

Ivánkovics Ottó: Kristóf Lilla Alida a Széchényi Pál kutatás vezetőjének az a kérése, hogy a kutatócsoport étkeztetésére vonatkozóan tudnánk-e segíteni akként, hogy 2-3 főnek 3-4 napra szóló étkezését magunkra hárítjuk. Az lenne a javaslatom, hogy  20 ezer Ft-al ezt a kutatást támogassuk. 

Döntéshozatal: 7 igen szavazattal, ellenszavazat nélkül, 2 tartózkodás mellett

70/2009. (III.26.) Kt. határozat

Nagycenk Nagyközség Önkormányzatának Képviselő-testülete 20 ezer Ft-al támogatja a Széchényi Pál kutatás kutatócsoportjának étkeztetését. 

Felelős: Ivánkovics Ottó polgármester

Határidő: 2009. március 30 - április 8.

· Szetmár Balázs kérelme

Ivánkovics Ottó: Az a javaslatom, hogy a Major utcai 3 telek kialakítására vonatkozóan a rendezési terv hatálya alól vonjuk ki a területeket, és akkor ők már el tudják kezdeni a telekmegosztásokat. Aki egyetért, kérem kézfeltartással jelezze.

Döntéshozatal: 9 igen szavazattal, ellenszavazat és tartózkodás nélkül

71/2009. (III.26.) Kt. határozat

Nagycenk Nagyközség Önkormányzatának Képviselő-testülete a nagycenki 300 hrsz-ú, 383/1 hrsz-ú és a 383/2 hrsz-ú ingatlanokat kivonja a helyi rendezési terv hatálya alól.

Felelős: Ivánkovics Ottó polgármester

Határidő: azonnal

· Dandóci Ernőné lelépési díja és lakásvásárlása - tájékoztatás

Ivánkovics Ottó: Azzal a kéréssel fordultak a Dandóci néniék, hogy összekötnék a Vám utca 6. és a Gyár utca 11-ben lévő bérleményeik jogosultságát. A nagymama a Vám utca 6-ból lelépési díj igénylése mellett kiköltözne, átköltözne a Gyár utca 11-be, ahol megvásárolják ezen a fél millió Ft-on a lakást. 

· Fertőboz község határozata - tájékoztatás

Ivánkovics Ottó: Fertőboz nem csatlakozott Kópházához iskolatársulás kapcsán. 

· Iskola utca 5. sz. alatti lakás bérbeadása – tájékoztatás

Ivánkovics Ottó: Az Iskola u. 5. sz. lakásba egy 2 gyermekes család költözött. 

· Nagycenk Beszélő Kövei Alapítvány

Ivánkovics Ottó: Megelőlegezte az önkormányzat a kiscenki szoborpark létesítésével kapcsolatos költségeket, javaslom, hogy erről beszéljünk, mert mi van, ha esetleg a pályázat sikertelen lesz. A testületi döntésünk úgy szól, hogy megelőlegezi a nagycenki önkormányzat a pályázat benyújtásához kapcsolódó költségeket, nyertesség esetén a megfinanszírozott költségeket visszatéríti az önkormányzatnak az alapítvány. 

· Rövidfilm Nagycenkről

Ivánkovics Ottó: Jött egy megkeresés arra vonatkozóan, hogy rövidfilmet (spotot) gyártanának Nagycenkről 10 másodperces terjedelemben, levetítenék a Spektrum TV-től kezdve a Duna TV-n keresztül az MTV2-ig. 224 sugárzás nettó 1.281 ezer Ft + áfa. Az lenne a kérdés, hogy ezzel a megkereséssel foglalkozzunk-e. Ha igen, mennyi lenne az az összeg, amit erre tudunk fordítani. A következő javaslattal szeretnék élni, mindannyian tudjuk, hogy nagyon fontos lenne Nagycenk számára minél nagyobb propaganda, ezért hozzunk létre egy 100 ezer Ft-os keretet aképpen, hogy 50 ezer Ft-ot a költségvetési keret terhére biztosítsunk, a másik 50 ezer Ft-ot, mivel 10-en vagyunk, osszuk el 10 felé, és mindenki 5 ezer Ft-al támogassa ezt az elképzelést. Tájékoztassuk a vállalkozásokat, hogy van ez a 100 ezer Ft-, ki mennyivel tudna hozzájárulni. 

Horváth Rezső: Ami befolyik az idegenforgalmi adóból, azt az összeget fordítsuk erre a célra. 

Bugledich Attila: Azt kell megtudni, hogy mennyibe kerül maga a spot, tehát a 10 másodperces film, annak az elkészítését vállalja az önkormányzat, utána keressük meg a vállalkozókat, hogy hozzájárulnak-e. Itt a reklám a nagy összeg, nem az anyag elkészítése. 

Ivánkovics Ottó: Aki elfogadja 50 ezer Ft önkormányzati költségvetésből, 50 ezer Ft pedig fejenként, kérem kézfeltartással jelezze. 

Döntéshozatal: 4 igen szavazattal, 1 ellenszavazattal, 4 tartózkodás mellett

72/2009. (III.26.) Kt. határozat

Nagycenk Nagyközség Önkormányzatának Képviselő-testülete  önkormányzati költségvetésből nem járul hozzá a  Nagycenkről készülő rövidfilm elkészítéséhez..

Felelős: Ivánkovics Ottó polgármester

Határidő: azonnal 
· Nemzeti zarándoklat – tájékoztató

Jegyzőkönyv lezárva.

Kmf.

          Filátz Józsefné                                                               Ivánkovics Ottó

                jegyző                                                                         polgármester

Készült: 2009. március 26-i Képviselő-testületi ülésen.


